Thabo Bester terug in SA; Magudumana op pad hof toeThabo Bester en sy vriendin Nandipha Magudumana Die reeksverkragter en veroordeelde moordenaar Thabo Bester en sy medevoortvlugtige, dr. Nandipha Magudumana, is terug in Suid-Afrika. Ronald Lamola, minister van justisie, het Donderdag bevestig dat die regering van Tanzanië Bester en Magudumana suksesvol uitgelewer het. “Ons kan bevestig dat hierdie voortvlugtiges weer op eie bodem is,” het Lamola tydens ŉ nuuskonferensie gesê. “Bester word in die Kgosi Mampuru II-maksimumveiligheidsgevangenis aangehou en Magudumana is in hegtenis geneem hangende haar eerste verskyning in die hof.” Magudumana sal na verwagting binnekort in Bloemfontein in die hof verskyn en kan dalk van onder meer medepligtigheid tot ontsnapping en moord aangekla word. Volgens Makgothi Samuel Thobakgale, nasionale kommissaris van die departement van korrektiewe dienste (DKD), is die tronk waar Bester aangehou word, “die mees geskikte plek vir hom om te wees”. Hy sal 24 uur per dag deur hoogs opgeleide beamptes bewaak word om te verseker dat daar nie enige sekuriteitsbreuke is nie. “Die afdeling waar Bester gehou word, is spesifiek vir hoërisikogevangenes en ons het nog nie enige voorvalle gehad nie.” Here comes #DrNandiphaMagudumana pic.twitter.com/BmytOMh8jO — Mzilikazi wa Afrika (@IamMzilikazi) April 13, 2023 Dit is nog onbekend hoe Bester en Magudumana die land vroeër oënskynlik ongesiens verlaat het. Bheki Cele, minister van polisie, sê dit is wel seker dat dit op ŉ onwettige manier was. Genl. Fannie Masemola, nasionale polisiekommissaris, sê die ondersoek na die Mosambiekse burger wat Bester en Magudumana glo na Tanzanië vergesel het, is reeds onderweg. ŉ Uitleweringsaansoek vir hierdie persoon sal ook ingedien word. Lamola en Cele het die regering van Tanzanië bedank vir die samewerking wat daartoe gelei het dat die Bester en Magudumana reeds uitgelewer is. “Ons sal poog om hierdie vlak van samewerking en wedersydse hulp met ander lande na te streef,” sê Lamola. “Ons is ook dankbaar vir al die rolspelers, van die staatsagentskappe tot lede van die publiek wat inligting gedeel het wat gehelp het om die twee voortvlugtiges op te spoor.” Verskeie mense wat na bewering by die ontsnappingsage betrokke was, is reeds in hul professionele hoedanigheid geskors of word strafregtelik vervolg. Zolile Sekeleni (65), Magudumana se pa, en Senohe Matsoara (39), ŉ voormalige bewaarder by die Mangaung-maksimumveiligheidsgevangenis, het reeds in die hof verskyn vir hulle beweerde betrokkenheid by die saak. Nog ŉ 44-jarige man, glo ŉ werknemer van ŉ maatskappy wat gekontrakteer is om kameras by die Mangaung-maksimumveiligheidsgevangenis te installeer en in stand hou, is Dinsdag in hegtenis geneem, terwyl ŉ 28-jarige man deur die polisie ondervra word. Drie DKD-amptenare is ook reeds geskors.